**סיכום 5- מלחמת העצמאות- שלב ג-ד**

יום לאחר הכרזת המדינה, החל השלב השני של מלחמת העצמאות: חמישה צבאות סדירים של מדינות ערב פלשו למדינת ישראל: הצבא המצרי מדרום, הצבא העיראקי והלגיון הירדני ממזרח והצבא הלבנוני והסורי מצפון. צבאות אלה הצטרפו אל הכוחות של ערביי א"י, במטרה להכריע במהירות את המדינה שאך הוקמה.

יחסי הכוחות והיתרונות היחסיים של כל צד בפתיחת שלב ב'

**יתרונות יחסיים של מדינות ערב**

1. שיתוף פעולה בין חמש מדינות ריבוניות- הכוח הערבי מנה צבאות מארבע מדינות ריבוניות וכוח משלוח מעיראק. הדבר הקנה יתרון ברור לערבים מול מדינה יהודית שזה עתה קמה.

2. כמות הנשק ואיכותו- הכוחות הערבים נהנו מכמות נשק גדולה ואיכותית יותר משל היהודים, מאחר ומעצם היותן מדינות ריבוניות מזה מספר שנים, הן יכלו לרכוש נשק רב יותר מאשר היהודים.

3. כוחות רעננים יותר- הכוחות הערבים היו רעננים מאחר ורק עכשיו נכנסו ללחימה וזאת בניגוד לכוחות היהודים, אשר לחמו מזה חצי שנה והיו תשושים יותר**.**

**יתרונות יחסיים של מדינת ישראל**

1. מוטיבציה גבוהה- הכוחות היהודים הבינו כי מדובר עבורם במלחמת קיום. הפסד במלחמה פירושו יהיה השמדת ישראל ועל כן מוטיבציית הלחימה שלהם הייתה גבוהה יותר.

2. עורף אזרחי והסכמה לאומית- המלחמה התקיימה ברחבי ארץ ישראל ועל כן הכוחות היהודים נהנו מעורף אזרחי, אשר סייע להם מבחינת מזון, אספקה, מודיעין ותחמושת. בנוסף, כל הישוב היהודי במדינת ישראל הסכים על מטרות הלחימה ולכן שיתף פעולה.

**יעדי הצדדים הלוחמים, אופן הפעולה ומניעיהם**

**מדינות ערב**

א. חיסול קיום מדינת ישראל- מדינות ערב התנגדו באופן עקרוני לתכנית החלוקה ולהקמתה של מדינה יהודית בארץ ישראל ועל כן איחדו כוחות על מנת למנוע את המשך קיום המדינה היהודית.

ב. התגייסות לעזרת ערביי הארץ- מדינות ערב הצטרפו למלחמה לאחר כמעט חצי שנה של קרבות בין היהודים לבין הערבים בארץ ישראל. מתחילת יישום תכנית ד', ידם של היהודים הייתה על העליונה ולכן מדינות ערב ביקשו להתגייס ולסייע לערביי ארץ ישראל.

ג. שאיפות התרחבות- למדינות ערב השונות היו שאיפות להרחיב את הטריטוריה שלהן:

ירדן רצתה לספח את אזור יהודה ושומרון וירושלים הערבית, סוריה רצתה להרחיב את שטחה ע"י כיבוש הגליל ומצרים רצתה לצרף את הנגב ולהגיע לי-ם וכך התפתחה תחרות בינה ובין ירדן על ארץ ישראל.

**מדינת ישראל**

א. שמירה על עצם קיום המדינה- הייתה זו לחימה של "להיות או לחדול", כלומר מלחמה בה תבוסה תוביל לחיסול המדינה..

ב. הבטחת השליטה באזורים שיועדו למדינה היהודית בתוכנית החלוקה- מדינת ישראל רצתה להבטיח את שליטתה על השטח של א"י, שהאו"ם העניק לה בתכנית החלוקה.

ג.התרחבות טריטוריאלית- המלחמה סיפקה למדינת ישראל אפשרות להגדיל את השטח של המדינה, בהתאם לשיקולים התיישבותיים, דמוגרפיים (שיקולי אוכלוסייה) וביטחוניים.

**מתווה הלחימה-שלב ג**

1. חודש ראשון- פלישת צבאות ערב ובלימתם הראשונית (15.5-10.6.48)

בראש הכוחות הערביים עמד רמטכ"ל צבא עיראק, הגנרל נור א-דין מחמוד. הוא גיבש תכנית כוללת להבסתו המהירה של הצבא הישראלי, ועל פי תכנית זו התבצעה הפלישה:

הצבא המצרי פלש בשני צירים מרכזיים: כוח אחד נע לאורך החוף במטרה להגיע לתל אביב וכוח אחר נע לכיוון באר שבע ויעדו היה- ירושלים. הכוח המצרי שנע לאורך החוף הצליח להגיע עד אשדוד, תוך שהוא כובש בדרכו את יד מרדכי וניצנים. באזור אשדוד הופצץ הכוח המצרי ע"י חיל האוויר הישראלי ונבלם בגשר "עד הלום". הכוח השני הצליח להגיע עד חברון, מבלי לכבוש אף יישוב ישראלי. בסיום שלב הלחימה הראשון, השתלטו המצרים על הדרך מאשקלון לבית ג'וברין וניתקו את ישובי הנגב משאר הארץ.

הלגיון הירדני- הלגיון הירדני ריכז את מאמציו באזור ירושלים, במטרה לכבוש את העיר העתיקה והחדשה. הוא השתלט ללא קרב על צפון ים המלח ועל יישובי צפון ירושלים שננטשו ולאחר מכן השתלט על השכונות הצפוניות ועל העיר העתיקה ולקח בשבי את 1,500 התושבים הגברים שהיו בו. הלגיון השתלט גם על לטרון והטיל מצור על ירושלים. צה"ל נכשל בניסיונו לפרוץ אל העיר הנצורה והמצב בה הלך והחמיר, אולם אז נמצאה דרך חלופית, "דרך בורמה", שנסללה במהירות וב-10 ביוני נשבר המצור על ירושלים ואספקת הנשק והמזון אליה חודשה.

הצבא העיראקי- העיראקים פלשו לעמק בית שאן והשתלטו על תחנת הכוח בנהריים, שסיפקה חשמל לכל צפון הארץ. במקביל כבשו העיראקים את השומרון, אך נבלמו במתקפת נגד של צה"ל.

הצבא הסורי- הסורים פלשו לעבר דרום הכנרת, כבשו את צמח והגיעו עד הגדר ההיקפית של דגניה א' ודגניה ב'. כאשר נראה היה כי דבר לא ימנע מהטנקים הסוריים לכבוש את הקיבוצים, הדפו אותם חברי הקיבוץ באמצעות בקבוקי מולוטוב ושני תותחים ישנים שהובאו ברגע האחרון. במקביל כבשו הסורים את משמר הירדן, מושבה שחלשה על גשר בנות יעקב, שחיבר את שתי גדות הירדן.

הצבא הלבנוני- צבא קטן, שלא חצה את הגבול, אלא הפגיז את קיבוץ מלכיה כדי לסייע לכוחות "צבא ההצלה" לכבוש את הקיבוץ. לאחר זמן קצר שבו כוחות צה"ל וכבשו את הקיבוץ.

שלב המלחמה הזה, אשר כלל את פלישת מדינות ערב ואת בלימתן, נמשך ארבעה שבועות והיווה את התקופה הקשה ביותר בתולדות המדינה: 900 חיילים ו 300 אזרחים נהרגו, מספר ישובים ישראליים הוכנעו ושטחים רבים נכבשו.

2. ההפוגה הראשונה (11.6-9.7.48)

כעבור ארבעה שבועות של קרבות הושגה הפסקת אש בתיווכו של שליח האו"ם,הרוזן השבדי ברנדוט. לאחר הפסקת האש החל שלב "ההפוגה הראשונה", שלב בו הצבאות היריבים התארגנו מחדש לקראת המשך הלחימה.

תכנית ברנדוט- במהלך ההפוגה הראשונה פרסם ברנדוט תכנית לפיה לא תקום מדינה ערבית ריבונית נוספת בשטחי א"י, אלא השטחים הערביים יועברו לירדן. לפי תכניתו, הגליל המערבי, שהיה בשליטת צה"ל, יעבור לידי ישראל ואילו ירושלים והנגב יועברו לידי ממלכת עבר הירדן. תכנית זו לא זכתה להסכמה בקרב שני הצדדים ומבחינת ישראל נשקפו ממנה שתי סכנות: קריעת הנגב ואובדן ירושלים.

העצמת הכוח הישראלי- במהלך שלב ההפוגה הראשונה הצטייד צה"ל בכלי נשק חדשים כתותחים, טנקים ומטוסים מצ'כוסלובקיה וקלט לשורותיו יהודים מתנדבים רבים מחו"ל, ביניהם טייסים וקצינים בעלי ניסיון. רכישת הנשק הייתה חשובה מאד מאחר ועם פרוץ מלחמת העצמאות הוכרז על "אמברגו" (חרם) נשק כלפי הצדדים המעורבים במלחמה ע"י בריטניה וארה"ב. כמו כן, בימי ההפוגה הועברה לירושלים אספקה רחבה של מזון, דלק, נשק ותחמושת.

3. **קרבות עשרת הימים (9-19.7.48) שלב ד**

לאחר כמעט חודש של הפוגה, חודשו הקרבות בכל חלקי הארץ לפרק זמן של עשרה ימים. קרבות אלו נקראו: "קרבות עשרת הימים" ובמהלכם הצליח צה"ל להשיג שני הישגים חשובים:

א. **מבצע דני- מבצע על שם דני מס, מפקד שיירת הל"ה שנפלה בדרכה לגוש עציון. מטרת המבצע הייתה להרחיק את הלגיון הירדני מלב הארץ לירושלים דרך שער הגיא. במהלך המבצע נכבשו רמלה ולוד ותושביהן הערביים גורשו, נפרץ מסדרון לירושלים ונכבשו מספר שכונות סביב העיר**.

ב. מבצע דקל- מבצע שבמהלכו נכבש רוב שטח הגליל התחתון, מידי צבא המתנדבים של קאוקג'י, כולל נצרת, העיר הערבית החשובה ביותר בגליל. ערביי העיר הורשו להישאר אך רבים מתושבי הכפרים הערביים עזבו מפחד כוחות צה"ל או גורשו בכוח.

פרט לשני מבצעים אלה עלה בידי צה"ל לבלום את המתקפות הערביות בצפון,להצליח חלקית בבלימת ההתקפות במרכז, אך הוא לא הצליח להבקיע את הדרך אל הנגב הנצור.

**משמעות קרבות עשרת הימים**

הרחבת השטח בידי צה"ל- במהלך קרבות עשרת הימים נכבשו לוד, רמלה והורחב המסדרון לירושלים וכמו כן נכבש הגליל התחתון. הישגים אלה יצרו שליטה ישראלית רחבה יותר בלב המדינה.

קרבות עשרת הימים למעשה קבעו את עובדת קיומה של מדינת ישראל וכל הקרבות לאחר מכן נועדו רק להרחיב את שטחי המדינה.

גירוש ועזיבת תושבים ערביים רבים- במהלך קרבות עשרת הימים גורשו ערביי רמלה ולוד ורבים מערביי הגליל התחתון עזבו את יישוביהם. לעובדה זו יש משמעות רבה מאחר והיא חיזקה את בעיית הפליטים הערביים, שנוצרה בתום המלחמה.

4. ההפוגה השנייה והכרעת המלחמה

ההפוגה השנייה נקבעה ביוזמת מועצת הביטחון של האו"ם ללא הגבלת זמן, תוך איום על מי שיפר אותה. מאחר ויחסי הכוחות השתנו לטובתה, ישראל לא הייתה מעוניינת בהפוגה זו, אך מרגע שהושגה, פעלה המדינה במרץ בכדי להתעצם ולהיערך כנגד האויב העיקרי, מצרים. במהלך ההפוגה השנייה הצטייד צה"ל בנשק רב כולל תותחים, מטוסי קרב, טנקים ומטוסי תובלה.

המבצעים האחרונים בצפון ובדרום

לאחר כמעט שלושה חודשי הפוגה, יצא צה"ל לשלושה מבצעים צבאיים גדולים בדרום ובצפון הארץ. מבצעים אלה הסתיימו בניצחונו של צה"ל והכריעו את המערכה במלחמת העצמאות.

**חזית הדרום- מבצע יואב (14-20.10.48)**

**המבצע נועד בראש ובראשונה לחבר את הנגב אל מדינת ישראל. כוח צה"ל הצליח לכבוש את אזור החוף ודחק את המצרים אל רצועת עזה אך לא הצליח לכבוש את המבצרים המצריים על קו הציר, שהפריד בין חלקי הנגב והצבא המצרי נותר מכותר ב "כיס פלוג'ה" (באזור פלוגות). לקראת סיום מבצע יואב נכבשה גם באר שבע, כיבוש אשר ניתק את הצבא המצרי ששהה בהר חברון**.

חזית הצפון- מבצע חירם (29-31.10.48)

הגליל העליון היה נתון לשליטת צבא המתנדבים בפיקודו של קאוקג'י. במהלך המבצע, שארך כ-60 שעות בלבד, הצליח צה"ל להביא לנסיגתו של צבא המתנדבים ומכל שטח הגליל. לקראת סיום המבצע חדר צה"ל ללבנון, במטרה ללכוד את צבאו הנסוג של קאוקג'י, וכבש בה 14 כפרים ערביים.

ההצלחה של ישראל במבצע יואב ומבצע חירם עוררה חששות כבדים בלב מנהיגי מדינות ערב, שנפגשו בעמאן אך לא הגיעו לידי הסכמה. במקביל, גינה האו"ם את המבצעים ודרש מישראל לפנות את השטחים שכבשה, בהקדם האפשרי. ישראל סירבה לדרישה בטענה שהנגב הוא עתידה של מדינת ישראל, אך מנהיגי המדינה הגיעו למסקנה שרק כיבוש כולל של הנגב יסיר את התכנית מסדר היום. לשם השגת מטרה זו יצא צה"ל למבצע המשולב הגדול ביותר במלחמה, "מבצע חורב".

סילוק המצרים- מבצע חורב (22.12.48-7.1.49)

מטרת המבצע הייתה לסלק באופן סופי את המצרים מתחומי מדינת ישראל ולאלץ אותם לקבל הסכם של הפסקת אש. במבצע חורב השתתפו חילות יבשה, אוויר וים. צה"ל פרץ מכיוון באר שבע לאזור ניצנה ומשם הצליח צה"ל להגיע לגבול הבינלאומי ואף חדר לסיני. בריטניה איימה להתערב לטובת מצרים וארה"ב דרשה מבן גוריון לסגת אל קו הגבול ובעקבות כך, ישראל נסוגה מסיני.

כיבוש הערבה ואילת- מבצע עובדה (5-10.3.49)

בתחילת 1949 החלו שיחות להפסקת אש באי רודוס. לאחר שהתברר כי ירדן תובעת לעצמה את הנגב הדרומי, יצאו שלוש חטיבות לכיבוש כל השטח מדרום ים המלח ועד אילת. במסע מהיר וללא קרבות נכבשה אילת על ידי חטיבת הנגב, מה שהעניק למדינת ישראל נמל דרומי, נוסף לנמלי הים התיכון.

ארבעת המבצעים הגדולים הפכו את הניצחון הישראלי לניצחון גדול וחד משמעי: צה"ל הגיע אל הגבול הבינלאומי הצפוני עם לבנון, לגבול הדרומי עם מצרים והדרום מזרחי (עם ירדן). כיבוש הנגב שיבש את תכניתם של המדינאים שביקשו ליישם את תכנית ברנדוט. עם זאת, עד תום מלחמת העצמאות לא הצליח צה"ל לכבוש את גוש עציון והעיר העתיקה מידי הירדנים ואת משמר הירדן מידי הסורים.

**הדרוזים והצ'רקסים במלחמת העצמאות**

**נכתב על ידי ד"ר איתי נגרי, מדריך היסטוריה**

**צהוב** – נושאי חובה

**ירוק**: קרב רמת יוחנן העשוי לשמש דוגמה לאירוע מאפיין של שלב ב' במלחמה (לבחירת המורה)

**לבן**: העשרה למורה ולתלמיד

הדרוזים חיים בעיקר בשטחי סוריה, לבנון וצפון ישראל – בכרמל (דליית אל כרמל ועספיא) ובגליל (כגון חורפיש, ירכא, ג'וליס, בית ג'אן). המקום הקדוש להם ביותר הינו קבר הנבי שועייב (יתרו) סמוך לטבריה. הקהילה הצ'רקסית בארץ ישראל חייה בעיקר בשני כפרים בגליל (ריחניה וכפר כמא). לאורך תקופת המנדט הבריטי התקיימו שיתופי פעולה ועזרה הדדית בין הדרוזים והצ'רקסים ובין היישובים היהודיים, גם בתקופות של מתיחות רבה בין האוכלוסייה הערבית.

**מלחמת העצמאות היוותה צומת מרכזי בבחירתם של הדרוזים והצ'רקסים לתמוך במדינת ישראל במאבק על עצמאותה ולהיותם, בהמשך, חלק בלתי נפרד ממנה.**

**הדרוזים במלחמת העצמאות:**

**כבר בשלבים הראשונים של המלחמה היו הדרוזים נתונים ללחצים מנוגדים מצד היישוב היהודי ומצד הוועד הערבי העליון, כשכל צד מבקש לצרף את הדרוזים אליו. בעדה התקיימו מגמות סותרות. הקשרים בין הישוב היהודי והדרוזים התנהלו באמצעות אנשי ההגנה,** כאיש הש"י (שירות הידיעות) ג'וש פלמון ואנשי הסוכנות היהודית, ומהצד הדרוזי לביב אבו רוקון מעוספיה וסאלח חניפס משפרעם. נכבדם מכפרים מעורבים של דרוזים וערבים כגון עוספיה, שפרעם ומע'ר שבהם היו סכסוכים בין עדתיים ישנים שהתלקחו מדי פעם מחדש נטו יותר להתקרב ליהודים. בעקבותיהם הלכו תושבי הכפרים הסמוכים לחיפה ולאזור ההתיישבות היהודית בגליל המערבי. מנגד הכפרים הדרוזים שבעומק השטח הערבי היו זהירים יותר ביחסיהם עם היהודים. הדרוזים בארצות השכנות היו מפולגים ביניהם ולא נקטו עמדה ברורה. נכבדים שהגיעו מארצות אלו לארץ סיירו בכפרי הדרוזים והטיפו לניטרליות. הפעילים היהודים בשטח פעלו למנוע מהדרוזים להיגרר אחר הערבים המקומיים. אסיפת נכבדים מכל כפרי העדה שהתכנסה בדליית אל כרמל בתחילת המלחמה הסתייגה מהשתתפות הדרוזים במהומות שיזם הוועד הערבי העליון, ומשלחת שיצאה אל הר הדרוזים קיבלה אישור ותמיכה בהחלטת הנכבדים.

לצד מתנדבים דרוזים שהגיעו לארץ להגן על הכפרים הדרוזים התארגנה בסוריה יחידה דרוזית אשר פעלה בארץ בפיקודו של שכיב אל והאב, קצין דרוזי רב ניסיון, כחלק מהכוחות תחת פיקודו של פאוזי אל קאוקג'י, מפקד 'צבא ההצלה'. המצב הכלכלי בהר הדרוזים עודד מאות דרוזים להצטרף לגדוד. והאב הועמד בראשות מפקדה נפרדת לאזור חיפה. הוא התמקם בשפרעם והכין את כוחותיו לפעולה. באמצע אפריל תפסו כוחותיו של והאב את הכפרים החולשים על אזור רמת יוחנן, פתחו בירי אל עבר היהודים בסביבה ופגעו בתשתית הכביש לכיוון חיפה. משה כרמל מפקד חטיבת כרמלי החליט ליטול את היוזמה מידי הדרוזים. ב- 16 באפריל, 1948 התרחש הקרב המכריע בין הגדוד הדרוזי לחטיבת כרמלי. הגדוד הדרוזי ספג אבדות רבות ונסוג מותש לשפרעם. בין המפקדים משני הצדדים התנהלו שיחות חשאיות על הפסקת לחימה. והאב בקש כי יינתן לו לכבוש את יחיעם כדי לזכות לכבוד כמנצח, אולם נענה בשלילה מוחלטת. מתוך הבנתו את יחסי הכוחות והמגמה המסתמנת בלחימה כרת ברית חשאית עם 'ההגנה'. סוכם כי הגדוד יעזוב את הארץ אך לוחמיו הרוצים בכך יוכלו להתגייס לכוחות היהודיים. הזרוע הצפונית-מזרחית של 'צבא ההצלה' לכיוון חיפה נקטעה. המערכה באזור הוכרעה. תושבי הכפרים באזור גוש זבולון ברחו מיישוביהם. הלוחמים הדרוזים שהגיעו מסוריה שבו לביתם, בעוד שבקרב הדרוזים בארץ ישראל השתכנעו רבים כי ידם של היהודים תהיה על העליונה, ומשלב זה הצטרפו רבים מהלוחמים הדרוזים אל הכוחות הלוחמים היהודים.

ביולי 1948 התגייסה קבוצה של דרוזים מעספיא, דלית אל-כרמל (וסוריה) לשירות בצה"ל. גיורא זייד, איש שירות הידיעות (הש"י), שפעל בקרב הדרוזים, פנה לידידיו הדרוזים בכרמל ובראשם סלימן שריף אבו רוכון. הצעירים אשר נענו לפנייה נפגשו בביתו של אבו רוכון, קיבלו נשק ותחמושת ויצאו מיד להתאמן. באוגוסט הועברו החיילים החדשים למחנה צבאי ליד לוד שם הגבירו אימוניהם. טקס ההשבעה הראשון של המגויסים הדרוזים נערך במחנה 'נשר' ליד חיפה. הם סופחו כפלוגה דרוזית לחטיבה 9 – עודד, שלחמה בצפון מערב הארץ. פלוגה זו היוותה את הגרעין ליחידת המיעוטים. הפלוגה הדרוזית הייתה שותפה להישגיה של היחידה במבצע חירם בחזית הצפונית, אולם ספגו גם אבדות. ב- 29 באוקטובר בכפר ינוח הסתבכה הפלוגה הדרוזית בקרב קשה עם תושבי הכפר כתוצאה מתקלות בתיאום המוקדם עם התושבים, חרף הבטחות שקבלו כי לא תהיה התנגדות חמושה כלפיהם, וחל עיכוב ארוך בהתקדמותה. אולם, החטיבה המשיכה להתקדם לעבר סוחמטה וחורפיש, ותנועת המלקחיים של חטיבה 9 וחטיבה 7 הושלמה בלילה שבין 30 ל- 31 באוקטובר וצה"ל התייצב לאורך כביש הצפון – מראש הנקרה במערב עד מלכיה במזרח וממנה צפונה עד הונין ומטולה.

**הצ'רקסים במלחמת העצמאות:** בתחילת מלחמת העצמאות לחצו הערבים על תושבי כפר כמא הצ'רקסים לסייע להם במלחמתם ביישובים היהודים באזור. הצ'רקסים סירבו בתוקף, שמרו על קשר עם ארגון 'ההגנה' ונמנעו לחלוטין מלפעול יחדיו עם הערבים המקומיים. בין הגורמים שהשפיעו על תושבי כפר כמא שלא להצטרף לערבים במלחמתם נגד היהודים, הייתה ידידותם עם המושבה יבניאל. במהלך חודש יולי 1948, במסגרת מבצע 'דקל' נכבש הגליל התחתון. בני כפר כמא הצרקסים שיתפו פעולה עם 'ההגנה' והצטרפו בהמשך בגלוי לכוחות צה"ל ולחמו לצדם כפלוגה נפרדת עוד במסגרת מבצע 'דקל', באמצע יולי 1948, במהלכו השתלטו כוחות צה"ל על נצרת, שפרעם וכפרים בגליל המערבי. היישוב הצ'רקסי ריחאניה היה מוקף ביחידות ערביות החל מראשית ההתלקחות. במסגרת מבצע 'חירם' צעדה לעבר יישוב זה, בראש הכוח הלוחם, כיתת חלוץ לוחמת צ'רקסית, והכפר הועבר לשליטת צה"ל.

**יחידת המיעוטים:** יחידת המיעוטים איגדה את הכוחות הלוחמים הדרוזים והצ'רקסים שפעלו במלחמת העצמאות. אליהם הצטרפו בהמשך גם חיילים בדואים. משימותיה של יחידת המיעוטים היו בעיקר בתחום הביטחון השוטף. היחידה פעלה בהתחלה משני בסיסים: הבסיס הצפוני שהוקם בעפולה בחורף 1948 – 1949 היה מופקד על שמירת הקווים בעמקים ובגליל. הבסיס הדרומי שהוקם בנגב היה מופקד על בטחון מרחב הנגב. בסיס שלישי הוקם לתקופה קצרה ליד נתניה והתבסס על אנשי הפלוגה הצ'רקסית. בשנות החמישים היו לבטים האם וכיצד לקיים את היחידה. לסוף הוחלט להמשיך ולקיימה ובאמצע שנות החמישים אף אושרה הגדלתה. באותה העת התבססה היחידה על חיילים דרוזים, צ'רקסים ובדואים והיא היתה ל 'יחידה 300'. ברבות השנים היתה היחידה לגדוד 'חרב'.

ב- 1957 הוכרו הדרוזים כעדה בישראל באופן רשמי עם מועצה דתית בתי דין דרוזיים עצמאיים, והוטל עליהם גיוס חובה לצה"ל. שנה לאחר מכן, לבקשת מנהיגי העדה הצ'רקסית, הוטל גיוס חובה גם עליהם. לאורך שנות המדינה התגייסו הדרוזים והצ'רקסים באחוזי גיוס גבוהים מאוד לצה"ל, במיוחד ליחידות לוחמות. בעבר לא שולבו באופן מלא בכל יחידה שרצו, אולם במאה ה- 21 ניתן למצוא דרוזים וצ'רקסיים ביחידות רבות ומגוונות. רבים מבני העדות הללו נפלו במערכות ישראל על הגנת המדינה וכמה קצינים מקרבן הגיעו לדרגות גבוהות ביותר. בקהילות הדרוזית והצ'רקסית בישראל ניתן לראות דוגמא להשתלבותן של עדות לא יהודיות בחיי המדינה, לא רק בצבא אלא גם בחיים האזרחיים, כגון באקדמיה ובפוליטיקה, חרף היותן קבוצות מיעוט דתיות ותרבותיות. יש לציין כי מגמת ההשתלבות של הדרוזים מאפיינת בעיקר את הדרוזים מאזור הכרמל והגליל, כאשר בקרב הדרוזים ברמת הגולן קיימות מגמות שונות. הדרוזים מהווים פחות משני אחוזים מאוכלוסיית המדינה, מרביתם אזרחים מאזור הכרמל והגליל, ומיעוטם אינם אזרחים, בעיקר מאזור רמת הגולן. הצ'רקסים מהווים פחות מאחוז מאוכלוסיית המדינה.